РЕШЕНИЕ НА КОМИСИЯТА
от 28 февруари 2008 година
за назначаване на Агенцията на Общността за контрол на риболова за органа, изпълняващ определени задачи по Регламент (ЕО) № 1042/2006, и за изменение на Решение 2007/166/ЕО относно приемане на списъка с риболовни инспектори и средства за проверка на Общността
(2008/201/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (1), и по-конкретно член 28, параграф 4 от него,
като взе предвид Регламент (ЕО) № 1042/2006 на Комисията от 7 юли 2006 година за определяне на подробни правила за прилагането на член 28, параграфи 3 и 4 от Регламент (ЕО) № 2371/2002 на Съвета за запазването и устойчивата експлоатация на рибните ресурси съгласно Общата политика по рибарството (2), и по-специално член 2, параграф 2, член 3, параграф 4, член 4, параграф 5, член 6, параграф 4, член 8, параграф 3 и член 9, параграф 4 от него,
като взе предвид назначенията на съобщените от държавите-членки инспектори и средства за проверка на Общността,
като има предвид, че:
(1)
Член 2, параграф 2, член 3, параграф 4, член 4, параграф 5, член 6, параграф 4, член 8, параграф 3 и член 9, параграф 4 от Регламент (ЕО) № 1042/2006 упълномощават Комисията да назначи орган за целите, определени в тези членове.
(2)
Съгласно член 3 от Регламент (ЕО) № 768/2005 на Съвета от 26 април 2005 година за създаване на Агенция на Общността за контрол на рибарството и за изменение Регламент (ЕИО) № 2847/93 за установяването на система за контрол, приложима към общата политика в областта на рибарството (3) мисията на АОКР, inter alia, е да подпомага държавите-членки при докладването на информация относно риболовните дейности и дейностите по контрол и инспекция пред Комисията и да допринася за работата на държавите-членки и Комисията по проучването и развитието на техники за контрол и инспекция.
(3)
Следователно АОКР следва да бъде назначена за органа, посочен в член 2, параграф 2, член 3, параграф 4, член 4, параграф 5, член 6, параграф 4, член 8, параграф 3 и член 9, параграф 4 от Регламент (ЕО) № 1042/2006.
(4)
Член 6, параграф 3 от Регламент (ЕО) № 1042/2006 постановява, че след изготвянето на първоначалния списък на инспекторите и средствата за проверка, упълномощени да извършват инспекции в съответствие с член 28, параграф 4 от Регламент (ЕО) № 2371/2002, Комисията нанася изменения в списъка до 31 декември всяка година въз основа на промените, съобщени от държавите-членки.
(5)
Следователно е необходимо списъкът на инспекторите и средствата за проверка на Общността, приет с Решение 2007/166/ЕО на Комисията (4), да бъде изменен.
(6)
Мерките, предвидени в настоящото решение, са в съответствие със становището на Комитета по рибарство и аквакултури,
РЕШИ:
Член 1
Агенцията на Общността за контрол на рибарството (АОКР) е органът, на който се възлага да:
а)
получава решенията относно разрешаването на проверката в съответствие с член 2, параграф 2 от Регламент (ЕО) № 1042/2006;
б)
служи за контактна точка в съответствие с член 3, параграф 4 от Регламент (ЕО) № 1042/2006;
в)
изисква и получава доклади в съответствие с член 4, параграф 5 от Регламент (ЕО) № 1042/2006;
г)
публикува списъка на инспекторите и средствата за проверка на Общността и промените в него в съответствие с член 6, параграф 4 от Регламент (ЕО) № 1042/2006;
д)
издава идентификационни документи в съответствие с член 8, параграф 3 от Регламент (ЕО) № 1042/2006;
е)
изисква и получава доклади в съответствие с член 9, параграф 4 от Регламент (ЕО) № 1042/2006.
Член 2
Приложението към Решение 2007/166/ЕО се заменя с приложението към настоящото решение.
Съставено в Брюксел на 28 февруари 2008 година.